Screendump fra youtube.com

»Det her er det mest tossede, jeg nogensinde har oplevet i DR. Jeg har ellers oplevet mange tossede ting, men det her er helt gakkelak.«

Sådan siger journalist Christian Frederiksen oven på et forløb, der i går endte med, at cheferne lukkede DR2-programmet ’Næste Uges TV’, som han var ansat på.

»Det er et program, vi har været glade for, og hvor der har været gode satiriske elementer. Men hen over efteråret er der opstået vanskeligheder med samarbejdet. Derfor vurderede jeg, at det bedste var at stoppe her,« siger DR2-chef Christoffer Guldbrandsen til Journalisten.

Men det er langtfra den fulde sandhed, mener Christian Frederiksen. Ifølge ham har der overhovedet ikke været nogen samarbejdsvanskeligheder.

»Jeg har aldrig mødt de chefer, der nu kommer og lukker programmet. Det her handler om censur. Det vil cheferne ikke kalde det, men det vil jeg. De vil bestemme, hvor grænsen for satire skal gå,« siger Christian Frederiksen til Journalisten.

Efterfølgende blev han også interviewet i Radio24syvs kulturprogram ‘AK24syv’. Hør interviewet herunder:

Måtte gerne give klager

I DR-programmet, hvor værterne Anders Lund Madsen og Poul Nesgaard taler om næste uges TV på DR, var han hyret ind som tilrettelægger på et satirisk animationselement i programmet.

»Vi fik besked på, at vi skulle lave provokerende og grænseoverskridende satire, der kunne gå viralt. Det måtte gerne give klager, sagde de direkte til os. Så det gik vi i gang med at finde på et koncept ud fra,« fortæller Christian Frederiksen.

Sammen med kollegerne fandt han på at lave et slags program i programmet, der ikke skulle handle om næste uges tv, men om næste års tv.

»Vi laver en lille satirisk animationsserie, hvor vi fremskriver de kendte DR-programmer, så de bliver mere absurde og vanvittige. Dybest set prøver vi at udstille tv’s hungrende sult efter seere, der gør, at de hele tiden må finde på noget vildere for at fastholde seerne,« fortæller han.

Første genstand for satiren blev programmet ‘Guld på Godset’. Det skabte ikke nogen problemer. Heller ikke næste udgaver af programmet, hvor værterne fra ‘Nak og Æd’ tager til Afghanistan og dræber en IS-kriger – som de skærer nosserne af og spiser sammen med forsvarsministeren – mødte sure miner fra cheferne.

»Begge dele syntes vores redaktører var helt fantastisk. ”Mere af det!” sagde de,« fortæller Christian Frederiksen.

‘Bonderøven’ som imperialist blev for meget

Først da Christian Frederiksen op mod næste udgave af ’Næste Uges TV’ sender programmets udgave af animationssatiren til DR’s sociale medier-redaktioner, begynder tingene at køre skævt.

I satireserien er ‘Bonderøven’ flyttet til Afrika for at leve livet endnu mere simpelt. Her fremstilles den kendte DR-vært som en hvid imperialist, der udnytter afrikanerne.

»Pludselig fik vi besked fra ‘Bonderøvens’ redaktør om, at det her under ingen omstændigheder skulle ud. Det var dybt forargeligt, og ‘Bonderøven’ ville blive rasende, mente han. Det skriver han også ud til alle chefer i DR. Og derefter eksploderer det. Kort efter får vi at vide af cheferne, at det her er over grænsen og elementet pilles midlertidigt ud af programmet,« siger Christian Frederiksen.

Han stiller sig helt uforstående over for chefernes forklaringer om, at udsendelsen er racistisk, og satirens genstand er uklar:

»Jeg kunne forstå deres argumenter, hvis det var virkelighed. Men det er jo tegnefilm det her!« siger Christian Frederiksen.

Banket på plads af DR Jura

Efter chefernes dessiner klipper Christian Frederiksen og kollegerne herefter dele af udsendelsen ud af satiren med ‘Bonderøven’, så programmet alligevel kan blive sendt.

»Men nu vil de begynde at kigge alt igennem, inden det bliver sendt. Og så falder næste afsnit om 'Kender du typen' også. I vores tegnefilm insinuerer vi, at Inger Støjberg, som vi er hjemme hos, er efterkommer af paven og Alien-reptiler. Det mente DR's juraafdeling ikke var sjovt nok i forhold til grovheden. De mente, at vi ville kunne blive anklaget for injurier,« fortæller Christian Frederiksen.

Kan det ikke bare være, at det, I har lavet, simpelthen ikke er sjovt nok?

»Jeg synes, det er i orden, hvis det bare ikke er sjovt nok. Men hvem skal vurdere det? Jeg synes, det er dybt forargeligt, at det er jurister, der skal vurdere, hvad der er sjovt og ikke sjovt. Vores redaktør synes jo også, at den med bonderøven var sjov. Lige indtil han var blevet banket på plads af DR Jura, og programmet pludselig bliver lukket på grund af samarbejdsvanskeligheder,« siger han.

Hvad er din udlægning af, hvorfor de lukker programmet?

»Jeg ser det som en undskyldning for, at de ikke vil have, at man gør grin med DR. Grænsen for satire går åbenbart ved at lave sjov med DR,« siger Christian Frederiksen.

DR2-chef: Man kan sagtens gøre grin med DR

Christoffer Guldbrandsen, der for under en måned siden tiltrådte som kanalchef for DR 2, afviser, at det skulle være forbudt at gøre grin med DR i DR’s egne programmer.

»Det kan du selvfølgelig sagtens. Når du laver satire på DR, kan du kritisere og lave satire med DR lige så meget, som du kan med alle andre. Måske endda mere. Det skyldes alene samarbejdsvanskeligheder, at jeg har besluttet at stoppe ’Næste Uges TV’,« siger Christoffer Guldbrandsen.

Den forklaring forstår Christian Frederiksen ikke. Hvem er det, der ikke har kunnet samarbejde med hvem?

»Den slags holder vi selvfølgelig internt. Der er jo en redaktionel proces med valg og fravalg hver dag, og den må der gerne være dynamik og uenigheder om, når du laver satire. Men der var en konstellation af mennesker, som ikke var god,« siger han.

Er der ikke nogle chefer, der har svigtet i den her proces, siden de ikke har sagt stop før til sidst?

»Når et samarbejde går galt, har alle jo et ansvar for, at det går galt. Jeg har vurderet, at der ikke var den fornødne tillid tilbage i samarbejdsrelationen her. For at man kan gå til grænsen, skal der jo være tillid, men her var det kørt af sporet,« siger Christoffer Guldbrandsen.

»Det har intet med censur at gøre«

DR 2-chefen afviser, at redaktørerne på ’Næste Uges TV’ er blevet banket på plads af DR Jura, og at det skulle være derfor, programmet nu lukker.

»DR Jura har en rådgivende funktion – de træffer ikke beslutninger. Det er mig, der har truffet beslutningen om at lukke programmet, og jeg har overhovedet ikke talt med DR Jura om det,« siger Christoffer Guldbrandsen.

Han afviser desuden alle anklager om, at DR skulle have censureret programmet:

»Det er en helt fejlagtig opfattelse at sige, at det her har noget med censur at gøre. Det er helt skævt. Det har intet med censur at gøre,« siger han.

Opdateret klokken 18.31: Journalisten havde tidligere embeddet det satiriske klip med ‘Bonderøven’ fra Youtube. Klippet er nu blevet fjernet fra Youtube.